અખિલેશ જે વિદેશી એક્સપર્ટની મદદથી ચૂંટણી હાર્યા તેનો સહારો 2019માં રાહુલ લેશે
નવગુજરાત સમય | Publish Date: Sep 2 2018 2:47PM
સ્ટીવ જાર્ડિંગે અખિલેશ યાદવના યુપી વિધાનસભા ચૂંટણીના પ્રચાર દરમિયાન ગામડાઓ પર વધુ ધ્યાન કેન્દ્રિત કર્યું હતું
2019માં લોકસભા ચૂંટણી માટે વિવિધ રાજકીય પક્ષોએ પોતાની રણનીતિ ઘડવાનું શરૂ કરી દીધું છે. જે અંતર્ગત કોંગ્રેસ અધ્યક્ષ રાહુલ ગાંધીએ હાવર્ડ યુનિવર્સિટીના પ્રોફેસર અને વિખ્યાત રાજકીય રણનીતિકાર સ્ટીવ જાર્ડિંગનો સહારો લીધો છે. જો કે સ્ટીવ જાર્ડિંગનું અત્યાર સુધીનો ભારત સાથેનો અનુભવ ખાસ પ્રભાવશાળી નથી રહ્યો. સમાજવાદી પાર્ટીના અધ્યક્ષ અખિલેશ યાદવે વર્ષ 2017માં વિધઆનસભા ચૂંટણીમાં સ્ટીવ જાર્ડિંગની રણનીતિનો સહારો લીધો હતો, પરંતુ આ ચૂંટણીનું પરિણામ બધા જ જાણે છે તેમ સપાની કારમી હાર થઈ હતી. હવે કોંગ્રેસ અધ્યક્ષ રાહુલ ગાંધીએ સ્ટીવ જાર્ડિંગનો સહારો લીધો છે જે કોંગ્રેસના જ કેટલાક અંદરના ટોચના નેતાઓને ખટકી શકે છે. સ્ટીવ જાર્ડિંગને રાજકીય રણનીતિ ઘડવાનો લગભગ ચાર દાયકાનો અનુભવ છે. જેમાં મોટાભાગે અમેરિકાના ડેમોક્રેટિક પાર્ટીની ચૂંટણીનો સમાવેશ થાય છે.
અખિલેશ સાથે જાર્ડિંગ કેવી રીતે જોડાયા
વિધાનસભા ચૂંટણી દરમિયાન સપા કોઈ વિદેશી વ્યૂહરચનાકારની સેવા લેવા વિચારી રહ્યું હતું. ટીવીના એક અહેવાલ મુજબ, અદવૈત સિંહ જે જાર્ડિંગના પૂર્વ વિદ્યાર્થી છે, તેમણે અખિલેશ યાદવ અને સ્ટીવ જાર્ડિંગની મુલાકાત કરાવી હતી. જાર્ડિંગ તે વખતે અખિલેશથી ખૂબજ પ્રભાવિત થયા હતા. સ્ટીવ જાર્ડિંગે અખિલેશ યાદવ માટે ચૂંટણી રણનીતિ બનાવી તેમાં ગ્રામ્ય વિસ્તારો પર વધુ ધ્યાન કેન્દ્રીત કર્યું હતું. સ્ટીવ જાર્ડિંગે 2017માં વિધાનસભા ચૂંટણી દરમિયાન રાજ્યની મોટાભાગની વસતી સુધી પહોંચવાનું લક્ષ્ય રાખ્યું હતું જેથી વધુને વધુ લોકોને પોતાની સાથે જોડી શકે.
આ માટે જાર્ડિંગે પોતાના સ્પેશ્યલાઈઝ્ડ ફિલ્ડ મેસેજ અને મીડિયા ટ્રેનિંગ પર પણ વધુ ધ્યાન આપ્યું હતું. આનાથી અખિલેશ યાદવ અને સમાજવાદી પાર્ટીની ઈમેજને બૂસ્ટ કરી શકાય. દરમિયાન સ્ટીવ જાર્ડિંગ સતત અખિલેશ યાદવનાસંપર્કમાં રહ્યા અને તેમને સલાહ આપતા રહ્યા હતા. સ્ટીવ જાર્ડિંગ અને અખિલેશનું આ ગઠબંધન વિવાદમાં પણ આવ્યું હતું. જ્યારે યાદવ પરિવારમાં તિરાડ પડી ત્યારે સ્ટીવ જાર્ડિંગનો એક ઈમેલ આવ્યો હતો જેમાં આ ઝઘડાને સુનિયોજિત ગણાવાયો હતો. જો કે પાછળથી સ્ટીવ જાર્ડિંગે આ ઈમેલને બોગસ ગણાવ્યો હતો.
2017ના ચૂંટણી પરિણામો પરથી સ્પષ્ટ થયું હતું કે અખિલેશ યાદવને જાર્ડિંગની રણનીતિ યોગ્ય બેઠી નહતી અને ગત ચૂંટણીમાં 403 બેઠકો જીતનાર સપા 2017માં ફક્ત 54 બેઠકો જ જીતી શકી હતી.
હવે રાહુલ ગાંધીએ આગામી 2019 લોકસભા ચૂંટણી માટે સ્ટીવ જાર્ડિંગની સેવા લેવાનું નક્કી કર્યું છે ત્યારે જોવું એ રહેશે કે આ વખતે સ્ટીવ જાર્ડિંગ વિશ્વની સૌથી મોટી લોકશાહી ધરાવતા ભારતમાં પ્રજાના રૂઝાનને રાહુલ ગાંધી તરફ વાળવામાં કેટલા સફળ નિવડશે?